《代柬寄当涂大夫王去非》
宋代·刘宰

闻道王明府，仁声已四傅。
催科能不扰，赋入自争先。
理到顽民服，仁渐黠吏悛。
俊良搜士类，疾苦访氓编。
义役颁成制，巫风变昔年。
已闻销珥笔，直欲弛蒲鞭。
未可徒宽治，还疑执德偏。
碧云江外合，爱助正拳拳。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。